BAGUIO CITY - Patuloy pa rin ang bentahan ng mga pirated DVD sa ilang lugar sa Baguio City, isang araw matapos itong salakayin ng mga awtoridad.

Ayon sa mga tindero't tindera, mga napulot lang daw nila ito mula sa mga nahulog na kinumpiskang pirated DVD kahapon.

"Sa totoo lang, sa hirap ng buhay ngayon, ewan ko kung saan kami kukuha ng pampuhunan namin kasi ito lang ang inaasahan namin. Dito lang kami nabubuhay ng pakaunti-konti tapos nakuha pa lahat," kuwento ng isang nagtitinda.

Nitong Martes, nasa 150 na sako na puno ng pirated DVD ang nakumpiska ng Optical Media Board (OMB). Tinatayang nagkakahalaga ang mga ito ng P21 milyon.

Nag-umpisa nang magbenta ng dry goods ang ilan habang tuluyan nang nagsara ng puwesto ang iba.

Tanong tuloy ng ilan kung bakit sila nabigyan ng business permit na magbenta nito kung ipinagbabawal naman pala ito.

"Nag-comply ako ng mga business permit at saka BIR. Hindi ko kasi gusto na mag-business na may sita-sita. Kung bawal 'yung DVD, bakit may permit kami?" tanong ng isang negosyante.

Sagot ng OMB, hindi sapat ang permit kung walang lisensiya ang isang establisimyento o negosyo mula sa kanilang ahensiya para makapagbenta ng mga CD at DVD.

"For all commercial establishments that deal with optical and magnetic media, prior to the issuance of business permit from the Mayor's office, they should first secure a license or clearance from us from the Optical Media Board," ani OMB Chairman Anselmo Adriano sa isang panayam sa telepono.

Nobyembre noong nakaraang taon nang mag-umpisang magkaroon ang OMB ng desk sa one-stop shop ng Baguio City Hall para tumanggap ng mga aplikasyon sa mga establisimyentong gustong makapagbenta ng mga CD at DVD.

Sa ilalim ng Republic Act (RA) 9239 o Optical Media Act of 2003, ang mga mahuhuling nagbebenta ng pirated na DVD ay maaaring makulong ng 3 hanggang 6 na taon at pagmumultahin ng P500,000 hanggan P1.5 milyon.